《题刘直孺拙逸轩》
宋代·张矩

营营天壤间，孰不为智使。有美山中君，独与世俗异。

一真不凿若大愚，四体安然如止水。人皆喜君得佳扁，我于其间有馀议。

一阴一阳分动静，江河山岳判流峙。造化而欲辞其劳，造化之功亦息矣。

伊周孔孟心乎民，老氏庄蒙忘此世。使四君子俱恝然，万古滔滔孰经济。

以拙而望巧，巧未及成拙。先至晦巧而为拙，终焉多与巧相值。

逸者自逸劳者劳，天之降材尔殊尔。君才足以应万殊，袖手山林恐非计。

愿君毕力运天巧，却换轩名与张子。

作者简介：润州人，字方叔，号芸窗。理宗淳祐中为句容令。宝祐中历江东制置司参议、机宜文字，转参议官。有《芸窗词》。